Document ID: 31984R0427

*****
ΚΑΝΟΝΙΣΜΟΣ (ΕΟΚ) αριθ. 427/84 ΤΟΥ ΣΥΜΒΟΥΛΙΟΥ
της 21ης Φεβρουαρίου 1984
για την αύξηση της ποσότητας της κοινοτικής δασμολογικής ποσόστωσης που ανοίχθηκε με τον κανονισμό (ΕΟΚ) αριθ. 1162/83, για ορισμένα χέλια της διάκρισης ex 03.01 Α ΙΙ του Κοινού Δασμολογίου
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 28,
Εκτιμώντας:
ότι το Συμβούλιο, με τον κανονισμό (ΕΟΚ) αριθ. 1162/83 (1), άνοιξε και κατένειμε μεταξύ των κρατών μελών κοινοτική δασμολογική ποσόστωση 4 500 τόνων, με μηδενικό δασμό, για ορισμένα χέλια της διάκρισης ex 03.01 Α ΙΙ του Κοινού Δασμολογίου, για την περίοδο από 1ης Ιουλίου 1983 μέχρι 30 Ιουνίου 1984·
ότι, με βάση τα πιο πρόσφατα στοιχεία σχετικά με το προϊόν αυτό, για τη συγκεκριμένη περίοδο, υπολογίζεται ότι οι πρόσθετες ανάγκες της Κοινότητας για εισαγωγές από τρίτες χώρες ανέρχονται επί του παρόντος σε 750 τόνους· ότι πρέπει να αυξηθεί ανάλογα ο όγκος της δασμολογικής ποσόστωσης· ότι, για να διαφυλαχθεί ο κοινοτικός χαρακτήρας της εν λόγω δασμολογικής ποσόστωσης, πρέπει να διατεθεί στο κοινοτικό απόθεμα ένα μέρος του πρόσθετου όγκου, ενώ το υπόλοιπο θα κατανεμηθεί μεταξύ ορισμένων κρατών μελών ανάλογα με τις προβλεπόμενες ανάγκες τους για εισαγωγές από τρίτες χώρες,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η ποσότητα της κοινοτικής δασμολογικής ποσόστωσης που ανοίχθηκε με τον κανονισμό (ΕΟΚ) αριθ. 1162/83, για τα νωπά χέλια (ζωντανά ή μη), διατηρημένα με απλή ψύξη ή κατεψυγμένα, της διάκρισης ex 03.01 Α ΙΙ του Κοινού Δασμολογίου, τα οποία προορίζονται για μεταποίηση σε επιχειρήσεις καπνίσματος ή εκδοράς ή για βιομηχανική παρασκευή προϊόντων που υπάγονται στην κλάση 16.04 του Κοινού Δασμολογίου, αυξάνεται από 4 500 σε 5 250 τόνους.
Άρθρο 2
1. Ένα πρώτο μέρος της πρόσθετης ποσότητας που αναφέρεται στο άρθρο 1, δηλαδή 675 τόνοι, κατανέμεται ως εξής μεταξύ των ακόλουθων κρατών μελών:
Δανία 270 τόνοι
Γερμανία 405 τόνοι
2. Το δεύτερο μέρος, ποσότητας 75 τόνων, αποτελεί το απόθεμα.
Το απόθεμα που προβλέπεται στο άρθρο 2 παράγραφος 2 του κανονισμού (ΕΟΚ) αριθ. 1162/83 αυξάνεται έτσι από 450 σε 525 τόνους.
Άρθρο 3
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 21 Φεβρουαρίου 1984.

Labels: 3